Out of the Darkness, ktieb miktub mill-awturi Eric A. Shelman u Stephen Lazoritz, jirrakkonta l-istorja straordinarja ta' Mary Ellen Wilson, tifla msawta, miżmuma priġuniera u fl-aħħar meħlusa mill-infern li d-destin tefagħha fih. L-istorja ta' Mary Ellen Wilson tibda bit-twelid tagħha fl-1864 fi New York. Missierha miet fil-Gwerra Ċivili u ommha Fanny kellha toħroġ taħdem biex tgħajjixha. Fanny kienet tħallas mara oħra biex toħdilha ħsieb it-tarbija peress li kienet taħdem sigħat twal. Sfortunatament, għal xi raġuni Fanny bdiet taqa' lura fil-ħlasijiet u fiż-żjarat lil bintha. Meta rat hekk, il-mara l-oħra għaddiet liċ-ċkejkna Mary Ellen lid-Dipartiment tal-Karità u dan poġġieha f'orfanatrofju. Għadda ż-żmien u darba minnhom tfaċċat Fanny tistaqsi biex tara lil Mary Ellen, li issa kellha madwar sentejn, u l-mara l-oħra qatgħetielha fil-qasir u qaltilha li t-tifla kienet mietet. Jum wieħed, ċertu Thomas McCormack u martu Mary marru jħabbtu fuq il-bieb tal-orfanatrofju u talbu biex jieħdu liċ-ċkejkna Mary Ellen għax, skont hu, kien il-missier naturali tagħha. Id-Dipartiment tal-Karità ma sabx oġġezzjoni u għaddielhom lil Mary Ellen mingħajr ma talab evidenzi jew formalità. Ftit taż-żmien wara Thomas miet u martu Mary iżżewġet lil Francis Connelly. Mary ma kinitx taħmilha liċ-ċkejkna għax fiha kienet tara t-tradiment tal-mejjet żewġha. L-abbuż fuq Mary Ellen Kull filgħodu, meta żewġha Francis kien joħroġ għax-xogħol, Mary Connelly kienet titfa' liċ-ċkejkna Mary Ellen f'rokna u ssawwatha bi frosta taż-żwiemel għal ħmistax-il minuta sħaħ. Fil-kerrejja fejn kienu jgħixu kulħadd kien jisima' l-biki u l-krib tat-tifla, madankollu ħadd qatt ma ndaħal. Fil-verità, il-ġirien qatt ma raw lil Mary Ellen għax kienet tinżamm dejjem ġewwa u, qabel Mary Connelly toħrog għal qadja, kienet taqfel lill-imsejkna tifla ġo kamra tal-imbarazz fi dlam ċappa. Mary Ellen kienet imġiegħla tagħmel ix-xogħol kollu tad-dar, iżda mbagħad kienet titħalla bla ikel, torqod mal-art fuq biċċa tapit qadim u titgħatta b'kutra rqieqa. Kellha libsa mtertqa fuqha li kienet tqum u torqod biha sajf u xitwa. Missjunarja Metodista, Etta Angell Wheeler, kienet tagħmel xogħol komunitarju fiż-żona ta' Hell's Kitchen qalb familji foqra u immigranti ta' New York. Waqt waħda miż-żjarat tagħha, immigranta Ġermaniża marida serjament talbitha biex titkixxef fuq il-biki li kien jinstema' ta' kuljum fuq in-naħa l-oħra tal-ħajt tal-appartament, u Etta Wheeler serrħitilha rasha li kienet sa tagħmel li tista'. Dak il-ħin stess marret tħabbat fuq il-bieb ta' Mary Connelly, li bexxqet ftit il-bieb u staqsiet lil Etta x'riedet. Etta introduċiet ruħha u qabdet tgħidilha fuq il-kundizzjoni ta' saħħet il-ġara Ġermaniża biex iżżommha bil-kliem. Mary Connelly fetħet iktar il-bieb hi u tismagħha u, ħin minnhom, Etta lemħet liċ-ċkejkna Mary Ellen fuq ġewwa tal-appartament tħares fiss lejha. Etta kważi qabżilha d-dmugħ bix-xena li rat quddiema: it-tifla kienet imkittfa u magħluba, persuntha maħmuġa imma, aktar minn hekk, dirgħajha u saqajha kienu miksijin tbenġil u ġrieħi. Etta ma setgħetx toqgħod b'sabarha wara li rat lil Mary Ellen, u tkellmet ma' persuni fl-awtorità li qalulha li ma setgħu jagħmlu xejn fir-rigward għax ma kienet teżisti l-ebda liġi ta' infurzar sabiex it-tifla tinħeles minn dak l-infern. Inkwetata kif kienet, Etta fetħet qalbha ma' neputija tagħha li tatha idea brillanti meta qaltilha biex tmur għand is-Soċjetà Amerikana għall-Ħarsien tal-Annimali jew ASPCA. "Wara kollox, iċ-ċkejkna hija ħlejqa wkoll," tenniet in-neputija. Hekk għamlet Etta. Ġabret kemm felħet xhieda bil-miktub mingħand il-ġirien li kienu ilhom jisimgħu l-krib u t-twerżieq tat-tifla u ġriet bihom għand Henry Bergh, il-fundatur u direttur tal-ASPCA, li qagħad attent jisma' l-istorja kollha u, mingħajr ma wegħidha xejn, qalilha li kellha tisma' mingħandu fi żmien jumejn. Minnufih Bergh bagħat assistent tiegħu jħabbat fuq il-bieb ta' Mary Connelly bi storja vvintata li kien qed jagħmel ċensiment. Hi daħħlitu ġewwa u rnexxielu jara b'għajnejh l-istat miżeru ta' Mary Ellen. Henry Bergh għamel talba quddiem il-Qorti bħala ċittadin inkwetat dwar saħħet it-tifla, sabiex titneħħa minn darha b'mod immedjat. Kien bniedem influwenti u kellu l-ħbieb, għaldaqstant fi 48 siegħa żewġ uffiċjali tal-pulizija ħabbtu fuq il-bieb tal-koppja Connelly u ħelsu lil Mary Ellen minn taħt idejha. Każ faħxi Henry Bergh ma waqafx hemm. Ried li dan il-każ faħxi jixxandar mal-istati kollha tal-Amerika u, għaldaqstant, sejjaħ ġurnalisti ta' New York Times u ta' gazzetti oħrajn sabiex jirrappurtaw il-ġuri ta' Mary Connelly. Iċ-ċkejkna Mary Ellen Wilson inġiebet fl-awla fuq dirgħajn pulizija, li qabel kien geżwirha f'kutra ħoxna u xtralha l-ħelu ħalli tikkalma mill-biki u xehir sforz kemm kienet imwerwra. Kellha wiċċha sfigurat b'qatgħa friska minn fuq nagħsa u nieżla sa ħaddejha, magħmula bi mqass. Kulħadd ħaseb li ma kellhiex aktar minn ħames snin, imma, meta l-imħallef staqsieha, qaltlu li kellha kważi għaxar snin. Meta kkalmat, Mary Ellen bdiet twieġeb għall-mistoqsijiet tal-imħallef u bdew ħerġin id-dettalji tal-ħajja żvinturata tagħha quddiem awla mimlija nies issummati. Iddeskriviet il-moħqrija li għaddiet minnha; is-swat bil-frosta; daqqiet bi mqass u ħarqiet tas-sigaretti li kienu regolari; kif qatt ma setgħet tifhem għalfejn 'ommha' kienet tagħmlilha hekk; li qatt ma ħarġet barra fit-triq, anzi kienet tiġi maqfula fid-dlam. Qasmet qalb kulħadd meta qalet li 'ommha' qatt ma bisitha jew mellsitilha xagħarha u talbet bil-ħniena biex ma tintbagħatx lura għand 'mamma Connelly'. Ħatja ta' attakki vjolenti Mary Connelly instabet ħatja ta' attakki vjolenti u fil-21 ta' April 1874 intbagħtet sena ħabs b'xogħol iebes. Mary Ellen tqiegħdet f'istituzzjoni għax-xebbiet, però Etta Wheeler talbet lill-Qorti biex toħodha taħt il-kustodja tagħha u hekk sar. Kollox kien stramb għat-tifla, qatt ma kienet semgħet li jeżisti Alla u kienet qisha qed titwieled mill-ġdid. Imma malajr drat u sabet il-kuntentizza fi ħdan familja ferrieħa u magħquda li għallmitha tirċievi u tagħti l-imħabba li kienet għatxana għaliha. Ta' 24 sena Mary Ellen iżżewġet, għexet ħajja feliċi fejn tat ħafna mħabba liż-żewġ uliedha bniet u qatt ma kienet titkellem fuq tfulitha. Mietet fl-1956 fl-għomor ta' 92 sena. Il-każ ta' Mary Ellen Wilson ixxokkja, kixef beraħ il-vulnerabbiltà tat-tfal u wassal biex, fl-1875, twaqqfet l-ewwel aġenzija fid-dinja għall-protezzjoni tat-tfal taħt bl-isem New York Society for the Prevention of Cruelty to Children, li ħadmet bla heda sabiex iddaħħlu fis-seħħ l-ewwel liġijiet li jipproteġu lit-tfal minn adulti vjolenti u joħorġuhom mid-dalma tal-abbuż.